Jan 10,2018
ప్రత్యక్ష పన్ను వసూళ్లలో పెరుగుదల
న్యూఢిల్లీ: ప్రస్తుత ఆర్థిక సంవత్సరం ఏప్రిల్‌-డిసెంబర్‌ మధ్య కాలంలో ప్రత్యక్ష పన్ను వసూళ్లు 18.2శాతం పెరిగాయి. దీంతో ఈ తొమ్మిది నెలల కాలంలో మొత్తంగా రూ.6.56 లక్షల కోట్లకు ఈ పన్నులు చేరాయని ఆర్థిక మంత్రిత్వ శాఖ మంగళవారం ఒక ప్రకటనలో పేర్కొంది. కంపెనీలు చెల్లించే కార్పొరేట్‌ పన్ను, సంపద పన్నుతో పాటు ఆదాయపు పన్నులు ప్రత్యక్ష పన్నుల పరిధిలోకి వస్తాయి. 2017-18లో మొత్తం బడ్జెట్‌ అంచనాల్లో నికర ప్రత్యక్ష పన్ను వసూళ్లు 67శాతం (రూ.9.8 లక్షల కోట్లు)గా ఉన్నాయని ఆర్థిక మంత్రిత్వ శాఖ తెలిపింది. గత తొమ్మిది నెలల్లో మొత్తంగా రిఫండ్స్‌ చేయకముందు పన్ను వసూళ్లు 12.6శాతం వృద్ధితో రూ.7.68 లక్షల కోట్లకు పెరిగాయి. ఇదే సమయంలో 1.12లక్షల కోట్లు రిఫండ్లను చెల్లించినట్టు పేర్కొంది. అడ్వాన్సు పన్ను వసూళ్లు 12.7శాతంతో రూ.3.18లక్షల కోట్లకు పెరిగాయి. ఈ అడ్వాన్సు పన్నుల్లో కార్పొరేట్‌ ఆదాయపు పన్ను వసూళ్లు 10.9శాతం వృద్ధి నమోదు కాగా, వ్యక్తిగత ఆదాయపు పన్ను 21.6శాతంగా నమోదు అయినట్టు తెలిపింది.
మీ స్నేహితులకు రికమెండ్ చెయ్యండి